Title: Vplyv novelizácie Zákona o dani z pridanej hodnoty
Author: MF_SR
Last saved by: spano

Príloha č.1

Vplyv novelizácie Zákona o dani z pridanej hodnoty

	Zákon o DPH č. 222/1992 Zb., od novelizácie zákonom č.58/1995 Z.z. s účinnosťou od 1.4.1995, upravoval daň na vstupe ako daň, ktorú platiteľ dane zaplatil inému platiteľovi dane za prijaté zdaniteľné plnenia, pri dovoze tovaru daň zaplatená príslušnému colnému orgánu (§2f). Zákon NR SR č.289/1995 Z.z. s účinnosťou od 1.1.1996 túto definíciu prevzal a tento odsek bol zmenený až zákonom č.511/2002 s účinnosťou od 1.1.2003.

	Toto ustanovenie znamenalo, že platitelia si nemohli uplatniť nárok na odpočet DPH na vstupe pri nezaplatených faktúrach, zatiaľ čo daňová povinnosť na výstupe vznikala už pri poskytnutí zdaniteľného plnenia. Takýto postup bol v rozpore so 6. Smernicou Rady EÚ 77/388/EHS o harmonizácii zákonov členských štátov o dani z obratu, preto novelizácia zákona č.511/2002 mala za cieľ túto nerovnosť odstrániť. Vymedzenie pojmu dane na vstupe bolo upravené na daň, ktorú si voči platiteľovi dane uplatnil iný platiteľ za zdaniteľné plnenie, v prípade dovozu tovaru daň vyrubená colným orgánom. 

U platiteľov DPH sa kumulovali od roku 1995 sumy dane na vstupe za zdaniteľné plnenia, ktoré neboli zaplatené. Zákon č.511/2002 obsahoval prechodné ustanovenie §55d, podľa ktorého si za všetky nezaplatené a teda aj neuplatnené sumy dane na vstupe za rok 2002 mohli platitelia uplatniť nárok na odpočet dane na vstupe z týchto zdaniteľných plnení naraz v januári, resp. v prvom kvartáli roku 2003.  

Ustanovenie sa prejavilo v zníženej daňovej povinnosti a v zvýšených nadmerných odpočtoch platiteľov. V príjmoch štátneho rozpočtu sa legislatívna zmena prejaví až v mesiaci marec a mesiaci máj, pretože doba medzi uplynutím zdaňovacieho obdobia a obdobia podania daňového priznania je 25 dní, lehota na vrátenie prípadného nadmerného odpočtu je 30 dní.

Celkový efekt tohto ustanovenia je odhadovaný v súčasnej dobe na 7 až 8 mld. Sk. Vzhľadom na to, že do štátneho rozpočtu na rok 2003 nebol zahrnutý dopad tohto prechodného ustanovenia, je predpokladané zníženie príjmov výnosov do štátneho rozpočtu o túto sumu.